text: KIF sparer modstander for flere bank
  13 oktober 2012 kl. 15.06
  Peter Bredsdorff-Larsens mandskab er videre til EHF Cuppens tredje runde efter ny sejr over HC Lovcen.
  Håndboldherrerne fra KIF Kolding København er sikkert videre til tredje runde i EHF Cuppen efter en sejr på 32-31 over HC Lovcen fra Montenegro.
  Samlet går KIF-stjernerne videre med en sejr på 66-48, efter at Lovcen fredag aften blev slået med 34-17.
  Man må sige, at storholdet, der har hjemme både øst og vest for Storebælt, virkelig forsøger at være hele Danmarks hold. Lørdagens møde med Lovcen var således henlagt til Vordingborg i Sydsjælland.
  Svenske Kim Andersson og Kasper Irming scorede 10 gange hver for det danske storhold, der førte 15-14 ved pausen.
  KIF-spillerne kunne gå ind til kampen med vished om, at der skulle et montenegrinsk mirakel til at få Lovcen videre i turneringen. Det satte sit præg på kampen, hvor danskerne ikke behøvede at spille sig ud.
  